Acxni̱ Jesús cátzi̱lh pi̱ fariseos kaxmatko̱ni̱t pi̱ tlak lhu̱hua̱ csta̱lanima̱kó̱ Jesús,
xa̱huachí̱ tlak lhu̱hua̱ xakmunu̱nama̱kó̱ xli̱ma̱kalhtahuáka̱t ni̱ xahua̱ Juan,
(ma̱squi xli̱ca̱na̱ pi̱ ni̱ hua̱ Jesús xakmunuko̱y,
pus huata xli̱ma̱kalhtahuáka̱t xakmunu̱nanko̱y).
Acxni̱ Jesús cátzi̱lh yumá̱,
huata xatlá̱n táca̱xli̱ c-xatiyat Judea laqui̱mpi̱ naampalay c-Galilea.
Hua̱mpi̱ yama̱ tiji̱ ni̱ma̱ chípalh xti̱taxtuy c-aktum tíyat huanicán Samaria.
La̱ntla̱ xtla̱huama̱ Jesús cha̱lh c-aktum actzu̱ ca̱chiquí̱n tu̱ xma̱paksi̱y Samaria huanicán Sicar,
lacatzú̱ c-pú̱cuxtu̱ hua̱ntu̱ xma̱paksi̱y xamaka̱n ko̱lutzi̱n Jacob hua̱ntu̱ xakata̱xtunini̱t xkahuasa José.
Na̱ antá̱ yuma̱ c-pú̱cuxtu̱ xuí̱ pu̱lhma̱n chuchut taxtunú̱ tu̱ tipu̱huaxácxtulh tama̱ xamaka̱n ko̱lutzi̱n Jacob.
Ma̱x pala tastúnut xuani̱t,
chu̱ pi̱ luhua xchichinama̱,
Jesús xmakatlakuani̱ttá̱ tiji,
pus huata xlá̱ antá̱ tahui̱ c-xquilhpa̱n pozo xacstu.
Pus xli̱ma̱kalhtahuáka̱t xanko̱ni̱t ca̱chiquí̱n laqui̱mpi̱ natama̱huako̱y hua̱ntu̱ nahuako̱y.
Li̱puntzú̱ chilh cha̱tum pusca̱t samaritana laqui̱mpi̱ nama̱cutuy chúchut.
Cha̱nchu̱ Jesús chuná̱ huánilh:
―Xtlahua̱ li̱tlá̱n xquinta̱hua̱ actzu̱ minchúchut.
Hua̱mpi̱ yama̱ pusca̱t samaritana chuná̱ kálhti̱lh:
―¿Tú̱ xpa̱lacata quit quili̱squiniya̱ chúchut pi̱ ni̱ judía quit?
Pus quit antá̱ xala u̱nú̱ c-Samaria.
Huá̱ chuná̱ li̱huánilh sa̱mpi̱ judíos ni̱ xta̱la̱le̱nko̱y samaritanos.
Jesús chuná̱ kálhti̱lh:
―Xli̱ca̱na̱ pi̱ huix ni̱ tzinú̱ catzi̱ya̱ tu̱ Dios ma̱xqui̱putuná̱n,
chu̱ na̱ ni̱ pala catzi̱ya̱ xatí̱ ya̱ chixcú̱ hua̱nti̱ squinimá̱n chúchut.
Sa̱mpi̱ lapi̱ huix xcatzi,
tancs cuaniyá̱n pi̱ csquini̱ yama̱ chúchut hua̱ntu̱ ma̱sta̱y aktum xataluloktat latáma̱t.
Yama̱ pusca̱t chuná̱ huánilh:
―Hua̱mpi̱ ni̱ pala xli̱ma̱cutucan chúchut kalhi̱ya,
chi̱nchu̱ yuma̱ taxtunú luhua pu̱lhmá̱n,
¿lá̱ntla̱ chú̱ natlahuaya̱ laqui̱mpi̱ tla̱n naquima̱xqui̱ya̱ yama̱ chúchut hua̱ntu̱ ma̱sta̱y tama̱ latáma̱t tu̱ li̱chihui̱námpa̱t?
Yuma̱ pu̱lhma̱n chúchut hua̱ntu̱ taju̱ma̱ u̱nú̱ c-pozo xli̱ca̱na̱ pi̱ luhua tla̱n sa̱mpi̱ hua̱ xamaka̱n quintla̱tcan Jacob hua̱nti̱ quinca̱makaxtaknini̱tán.
Antá̱ xlá̱ xkotnán,
xa̱hua̱ xli̱pacs xcamán,
chu̱ xli̱pacs xtakalhí̱n antá̱ xma̱kotni̱ko̱y.
Chi̱nchu̱ huix,
¿pi̱ a̱tzinú̱ luhua tlak tali̱pa̱hu li̱taxtuputuna̱ ni̱ xahua̱ xlá?
Jesús chuná̱ kálhti̱lh:
―Caxati̱cahuá̱ ti̱ li̱kotnanko̱y yuma̱ chúchut ni̱ li̱maka̱s tzucupalay kalhpu̱ti̱ko̱y,
hua̱mpi̱ hua̱nti̱ nali̱kotnán yuma̱ chúchut hua̱ntu̱ quit cma̱sta̱y xli̱pa̱án nia̱lh catikalhpu̱ti̱ko̱lh.
Hua̱mpi̱ hua̱ chúchut hua̱ntu̱ quit cma̱sta̱y,
antá̱ c-xnacú̱ natapalhi̱niy xta̱chuná̱ chuchut taxtunú̱ hua̱ la̱ntla̱ panktaxtuma̱ nahuán laqui̱mpi̱ chuná̱ nakalhi̱y aktum xasa̱sti latáma̱t hua̱ntu̱ niucxnicú̱ nalaksputa.
Yamá̱ pusca̱t chuná̱ huánilh:
―Pus luhua catlahua̱ li̱tlá̱n,
caquinta̱li̱kótnanti̱ tama̱ chúchut laqui̱mpi̱ nia̱lh nackalhpu̱ti̱y,
chu̱ laqui̱mpi̱ nia̱lh nacmín tiyay chúchut u̱nú̱ c-pozo.
Jesús chuná̱ huanipá̱:
―Huata xatlá̱n pu̱lh caqui̱tasani̱ minchixcú,
chu̱ acxtum nata̱tana.
Cha̱nchu̱ yama̱ pusca̱t chuná̱ huánilh:
―Quit ni̱tí̱ quinchixcú.
Cha̱nchu̱ Jesús kálhti̱lh:
―Luhua xli̱ca̱na̱ la̱ntla̱ huana̱ pi̱ ni̱tí̱ minchixcú,
sa̱mpi̱ aya kalhaquitzis chixcuhuí̱n hua̱nti̱ huix ta̱tahuilakó,
chu̱ hua̱nti̱ ta̱huilán la̱nchiyú̱ na̱ ni̱ ta̱tapu̱chuhua,
hua̱ yumá̱ luhua talulóktat hua̱ntu̱ chihui̱nani̱ta.
Acxni̱ yama̱ pusca̱t káxmatli̱ yuma̱ tachihuí̱n,
chuná̱ huánilh:
―Pus hasta la̱nchú̱ ccatzi̱ma̱ pi̱ huix luhua tlanca tali̱pa̱hu profeta.
Pus xtlahua̱ li̱tlá̱n xquihuani̱ aktum tachihuí̱n hua̱ntu̱ quit ccatzi̱putún:
xalakmaka̱n quinatla̱tnacán quin samaritanos xminko̱y lakataquilhpu̱tako̱y Dios antá̱ u̱nú̱ c-ka̱stí̱n,
hua̱mpi̱ huixin judíos huaná̱tit pi̱ xma̱n huá̱ mini̱niy pi̱ antá̱ c-Jerusalén nalakataquilhpu̱taya̱hu Dios.
Jesús kálhti̱lh:
―Pusca̱t,
cacatzi̱ huix chú̱ pi̱ talacatzuhui̱ma̱ quilhtamacú̱ acxni̱ huixín tla̱n nalakataquilhpu̱tayá̱tit Quintla̱tican Dios ma̱squi ni̱ catántit u̱nú̱ c-ka̱stí̱n,
chu̱ ma̱squi ni̱ capítit c-Jerusalén.
Huixín samaritanos ni̱ pala tzinú̱ catzi̱yá̱tit xtapuhuá̱n hua̱nti̱ lakataquilhpu̱tayá̱tit,
sa̱mpi̱ xma̱n hua̱ quin judíos ccatzi̱ya̱hu la̱ntla̱ puhuani̱t Dios nalakma̱xtuko̱y xli̱stacnacan tachixcuhuí̱tat.
Hua̱mpi̱ hua̱ quilhtamacú̱ nalakchá̱n,
chu̱ la̱nchiyú̱ huá̱ aya lakcha̱ni̱t,
acxni̱ hua̱nti̱ xli̱ca̱na̱ lakataquilhpu̱taputunko̱y Dios,
tla̱n cani̱huá̱ natlahuako̱y,
hua̱mpi̱ luhua xli̱ca̱na̱ aksti̱tum xta̱chuná̱ la̱ nama̱lacapa̱stacni̱ko̱y Espíritu Santo,
sa̱mpi̱ Dios putzama̱kó̱ hua̱nti̱ nalakataquilhpu̱tako̱y la̱ntla̱ cuanimá̱n.
Dios huá̱ xlakli̱ma̱n spíritu,
chu̱ ni̱ caj lacatum huí̱ la̱ntla̱ huixín puhuaná̱tit,
huá̱ xpa̱lacata,
xma̱n hua̱ la̱ntla̱ ma̱n cspiritu Dios nama̱siyuniyá̱n la̱ntla̱ xlá̱ xli̱ca̱na̱ lacasquín tla̱n aksti̱tum nalakataquilhpu̱taya̱.
Yama̱ pusca̱t chuná̱ huánilh:
―Quit ccatzi̱y pi̱ namín cha̱tum hua̱nti̱ quinca̱ma̱lacnu̱nini̱tán Dios laqui̱mpi̱ naquinca̱lakma̱xtuyá̱n,
hua̱nti̱ huanicán Cristo usu ma̱akapu̱taxti̱ná,
chu̱ acxni̱ xlá̱ namín,
pacs naquinca̱ma̱akataksniyá̱n hua̱ntu̱ quili̱catzi̱tcán xpa̱lacata Dios.
Jesús huanipi̱ yama̱ pusca̱t:
―Pus chú̱ luhua lacatancs cuaniyá̱n pi̱ quit tama̱ chixcú̱ hua̱nti̱ huix li̱chihui̱námpa̱t.
Hua̱mpi̱ acxnitiyá̱ chuná̱ xchihui̱nama̱ko̱lh chinko̱lh xli̱ma̱kalhtahuáka̱t,
chu̱ xlacán cacs tilacahuanko̱lh acxni̱ ucxilhko̱lh Jesús pi̱ xta̱chihui̱nama̱ yama̱ pusca̱t samaritana.
Hua̱mpi̱ ni̱ pala cha̱tum xkalhásquilh xatú̱ xlacasquín,
usuchí̱ xatú̱ xli̱chihui̱nama̱kó̱.
Cha̱nchu̱ pusca̱t,
antá̱ akxtakuíli̱lh xaksá̱huat,
chu̱ lacapala̱ alh c-xca̱chiquí̱n,
chu̱ antá̱ chuná̱ huaniko̱lh xnata̱chiquí̱n:
―Catántit ucxilhá̱tit cha̱tum chixcú,
xlá̱ luhua lacatancs quihuanini̱t xli̱pacs tu̱ ctlahuani̱ttá̱ c-quilatáma̱t.
¿Chá̱ huixín,
la̱ huaná̱tit,
ni̱ hua cahuá̱ Cristo hua̱nti̱ namín quinca̱lakma̱xtuyá̱n?
Puschí̱ yama̱ chixcuhuí̱n lacapala̱ minko̱chá̱ ca̱chiquí̱n,
chu̱ anko̱lh anta̱ni̱ xuilachá̱ Jesús.
Cha̱nchu̱ antá̱ c-pozo li̱ma̱kalhtahuaka̱t tzucuko̱lh li̱ma̱akatzanka̱ko̱y Jesús pi̱ nahua̱yán,
chu̱ chuná̱ xuanima̱kó̱:
―Ma̱kalhtahuaka̱ná,
cahuá̱yanti.
Hua̱mpi̱ xlá̱ chuná̱ kalhti̱ko̱lh:
―Quit aya ckalhi̱y hua̱ntu̱ nacuay,
chu̱ huixín ni̱ lakapasá̱tit.
Cha̱nchu̱ xli̱ma̱kalhtahuáka̱t xacstucán chuná̱ tzucuko̱lh la̱huaniko̱y:
―¿Pi̱ cahuá̱ huí̱ ti̱ li̱minini̱t pala tú̱ lí̱huat?
Hua̱mpi̱ Jesús huaniko̱lh:
―Acxni̱ quit ctlahuay xtalacasquin Dios la̱mpala quilí̱huat cli̱ma̱xtuy hasta acxni̱ nacma̱sputuy.
Acxni̱ huixín ucxilhá̱tit xatahuacat tachaná̱n,
huaná̱tit:
‘Ma̱squi ni̱ luhua calacapalahu sa̱mpi̱ tzanka̱ycú̱ akta̱ti papi̱ la̱ntla̱ tla̱n naxka̱nancán’;
hua̱mpi̱ quit cca̱huaniyá̱n pi̱ calacapítit,
chu̱ na̱ caucxilhkó̱tit anta̱ni̱ huilakó̱ a̱tanu̱ tachaná̱n,
antá̱ aya lhmucucuma̱kó̱,
chu̱ tla̱ná̱ natzucuyá̱tit xka̱naná̱tit.
Pus huixín hua̱nti̱ namakxka̱naná̱tit na̱ naca̱ma̱skahui̱caná̱tit,
chu̱ yamá̱ hua̱ntu̱ nama̱macxtupi̱yá̱tit huá̱ xli̱stacnacán hua̱nti̱ caxani̱li̱huayá̱ kalhi̱ma̱ nahuán li̱pa̱xuhu latáma̱t c-akapú̱n.
Tanu̱ huilakó̱ hua̱nti̱ chanko̱ni̱t yuma̱ tachaná̱n,
chu̱ huixín chú̱ nama̱macxtupi̱yá̱tit laqui̱mpi̱ huixín chu̱ xlacán acxtum nali̱pa̱xuhuayá̱tit.
Chu̱ luhua lacatancs chuná̱ ca̱qui̱taxtunimá̱n yama̱ tachihuí̱n hua̱ntu̱ chuná̱ huan:
‘Tanu̱ chixcú̱ hua̱nti̱ chana̱nán,
chu̱ tanu̱ hua̱nti̱ xka̱nán.’
Quit cca̱ma̱lakacha̱má̱n huixín laqui̱mpi̱ nama̱macxtupi̱yá̱tit xatahuácat yama̱ tachaná̱n hua̱ntu̱ tichanko̱lh yuma̱ a̱tanu̱ chixcuhuí̱n,
pus tanu̱ hua̱nti̱ li̱scujko̱ni̱t,
chi̱nchu̱ huixín ca̱ta caj ma̱macxtupi̱yá̱tit hua̱ntu̱ xlacán li̱scujko̱ni̱t.
Puschí̱ lhu̱hua̱ samaritanos hua̱nti̱ antá̱ xuilakó̱ c-xaca̱chiquí̱n Sicar na̱ tzucuko̱lh ca̱najlaniko̱y Jesús pi̱ xli̱ca̱na̱ xlá̱ yama̱ Cristo hua̱nti̱ xkalhkalhi̱ma̱kó̱ caj xpa̱lacata̱ hua̱ntu̱ xuanini̱t yama̱ pusca̱t acxni̱ xlá̱ huaniko̱lh pi̱ xuanini̱t xli̱pacs hua̱ntu̱ xlá̱ xtlahuani̱ttá̱ c-xlatáma̱t.
Chuná̱ pi̱ a̱li̱sta̱lh yama̱ samaritanos lakchinko̱lh Jesús,
ta̱chihui̱nanko̱lh,
chu̱ huaniko̱lh pi̱ catamakáxtakli̱ c-xca̱chiqui̱ncán.
Xlá̱ ma̱tlá̱ni̱lh,
chu̱ ta̱tamakaxtakko̱lh aktuy quilhtamacú̱.
Cha̱nchu̱ na̱ tlak lhu̱hua̱ antá̱ tica̱najlaniko̱lh xpa̱lacata̱ hua̱ntu̱ luhua xtachihui̱n Cristo.
A̱li̱sta̱lh chuná̱ huaniko̱lh yama̱ pusca̱t:
―Hua̱ chú̱ quin na̱ cca̱najlaya̱hu ni̱ xpa̱lacata̱ pi̱ caj huix quinca̱li̱ta̱chihui̱nani̱ta,
hua̱mpi̱ ma̱n quintaka̱ncán quin cli̱kaxmatni̱tahu,
chu̱ quin ctaluloka̱hu pi̱ luhua maktum xli̱ca̱na̱ huá̱ Cristo ti̱ xma̱akapu̱taxti̱nacán tachixcuhuí̱tat.